
NÁVRH LEGISLATÍVNEHO UZNESENIA EURÓPSKEHO PARLAMENTU
o návrhu rozhodnutia Rady o uzavretí Dohody medzi Európskou úniou a Čiernou Horou o operačných činnostiach vykonávaných Európskou agentúrou pre pohraničnú a pobrežnú stráž v Čiernej Hore
(08353/2023 – C9‑0177/2023 – 2023/0102(NLE))
(Súhlas)
Európsky parlament,
–	so zreteľom na návrh rozhodnutia Rady (08353/2023),
–	so zreteľom na Dohodu medzi Európskou úniou a Čiernou Horou o operačných činnostiach vykonávaných Európskou agentúrou pre pohraničnú a pobrežnú stráž v Čiernej Hore (08354/2023),
–	so zreteľom na žiadosť o udelenie súhlasu, ktorú Rada predložila v súlade s článkom 77 ods. 2 písm. b) a d), článkom 79 ods. 2 písm. c) a článkom 218 ods. 6 druhým pododsekom písm. a) Zmluvy o fungovaní Európskej únie (C9‑0177/2023),
–	so zreteľom na článok 105 ods. 1 a 4 a článok 114 ods. 7 rokovacieho poriadku, 
–	so zreteľom na odporúčanie Výboru pre občianske slobody, spravodlivosť a vnútorné veci (A9‑0000/2023),
1.	udeľuje súhlas s uzatvorením dohody;
2.	poveruje svoju predsedníčku, aby postúpila túto pozíciu Rade, Komisii a vládam a parlamentom členských štátov a Čiernej Hory.

a. Kontext
Cieľom navrhnutého rozhodnutia Rady je schváliť Dohodu o štatúte medzi Európskou úniou a Čiernou Horou v súvislosti s činnosťami vykonávanými Európskou agentúrou pre pohraničnú a pobrežnú stráž v Čiernej Hore v súlade s nariadením (EÚ) 2019/1896 o európskej pohraničnej a pobrežnej stráži.

Jednou z úloh Európskej agentúry pre pohraničnú a pobrežnú stráž (ďalej len „agentúra“) je spolupracovať s tretími krajinami v oblastiach, na ktoré sa vzťahuje nariadenie o európskej pohraničnej a pobrežnej stráži, „a to aj prostredníctvom možného operačného nasadenia tímov riadenia hraníc v tretích krajinách“. Agentúra môže spolupracovať, v rozsahu potrebnom na plnenie jej úloh, s orgánmi tretích krajín príslušnými v záležitostiach, na ktoré sa vzťahuje nariadenie, a môže vykonávať činnosti súvisiace s európskym integrovaným riadením hraníc na území tretej krajiny so súhlasom tejto tretej krajiny.

Cieľom dohody o štatúte je pokryť všetky aspekty, ktoré sú potrebné na vykonávanie činností agentúry v tretích krajinách. Podľa článku 73 ods. 3 nariadenia (EÚ) 2019/1896 v situáciách, ktoré si vyžadujú nasadenie tímov riadenia hraníc zo stáleho zboru európskej pohraničnej a pobrežnej stráže do tretej krajiny, v ktorej budú členovia tímov uplatňovať výkonné právomoci, sa medzi Úniou a dotknutou treťou krajinou uzavrie dohoda o štatúte. 

V súlade s nariadením o európskej pohraničnej a pobrežnej stráži a podľa článku 76 ods. 1 tohto nariadenia Komisia vo svojom oznámení COM(2021)0829 predstavila vzor dohody o štatúte, ako sa uvádza v nariadení (EÚ) 2019/1896, ktorý obsahuje osobitné ustanovenia na vykonávanie činností na území tretích krajín. Dohoda o štatúte s Čiernou Horou vychádza zo vzoru, ktorý vypracovala Komisia.

Komisia 10. mája 2023 stručne informovala spravodajcov o pokroku dosiahnutom v rokovaniach o dohode o štatúte medzi Európskou úniou a Čiernohorskou republikou. Dohoda bola podpísaná 16. mája 2023 v Podgorici.

b. Stanovisko spravodajkyne
Počas vrcholu migračnej a utečeneckej krízy v roku 2015 prišli do Európskej únie cez západný Balkán státisíce žiadateľov o azyl a migrantov, pričom Čierna Hora leží na jednej z hlavných trás neregulárneho zmiešaného pohybu. 

Spravodajkyňa sa domnieva, že uzavretie formálnych a právne záväzných dohôd v rámci spolupráce s tretími krajinami má na rozdiel od bilaterálneho dohovoru kľúčový význam pre zabezpečenie transparentnosti, verejnej kontroly a demokratického dohľadu nad takouto spoluprácou. Všetky dohody uzatvorené medzi Európskou úniou a tretími krajinami v súvislosti s činnosťami vykonávanými Európskou agentúrou pre pohraničnú a pobrežnú stráž by sa však mali dôkladne zvážiť, mali by mať pridanú hodnotu a byť nevyhnutne potrebné a primerané z hľadiska účelu a obsahu.

Európska agentúra pre pohraničnú a pobrežnú stráž a ministerstvo vnútra Čiernej Hory majú povinnosť dodržiavať ustanovenia nariadenia o európskej pohraničnej a pobrežnej stráži a zabezpečiť dodržiavanie základných práv.

Spravodajkyňa na záver konštatuje, že navrhovaná dohoda o štatúte je v súlade so vzorovou dohodou o štatúte, ktorú Komisia uviedla vo svojom oznámení o obsahu a ustanoveniach, ktoré by mali byť zahrnuté do konečnej dohody.

Keďže táto dohoda vstupuje do vykonávacej fázy, Parlament žiada, aby Európska agentúra pre pohraničnú a pobrežnú stráž bezodkladne informovala Európsky parlament o činnostiach, ktoré vykonáva v rámci vykonávania dohody o štatúte, a pripomína agentúre jej povinnosť zahrnúť do výročných správ posúdenie spolupráce s tretími krajinami v súlade s článkom 73 ods. 8 nariadenia (EÚ) 2019/1896.

Vzhľadom na uvedené skutočnosti spravodajkyňa odporúča, aby Parlament návrh rozhodnutia Rady schválil.

